มันนี่ทูเดย์
เครดิตบูโรเล็งรายงานเบี้ยวหนี้รายไตรมาส
11 ก.พ. 2556

เครดิตบูโรเล็งรายงานเบี้ยวหนี้รายไตรมาส
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) เปิดเผยว่า ในปีนี้เครดิตบูโรมีแผนที่จะนำข้อมูลประวัติทางการเงินมาทำข้อมูลเชิงสถิติ เพื่อสะท้อนแนวโน้มการเปลี่ยนแปลงของอัตราการผิดนัดชำระหนี้โดยรวมของประเทศในแต่ละช่วง และเปิดเผยกับสาธารณชนรับทราบเป็นรายไตรมาส เพื่อส่งสัญญาณเตือนให้สังคมและให้ผู้ที่เกี่ยวข้องทั้งภาครัฐและเอกชนรับทราบ ซึ่งเป็นไปตามแนวทางของแผนแม่บททางการเงินฉบับที่ 2 โดยจะวิเคราะห์ข้อมูลสินเชื่อส่วนบุคคลและสินเชื่อเอสเอ็มอี และคาดว่าจะจัดทำรายงานอัตราภาวะการชำระหนี้ในช่วงไตรมาสแรกของปี 2556 ได้ประมาณเดือนนี้ 
นอกจากนี้ต้องยื่นงบการเงินและรายงานการดำรงเงินกองทุนที่มีผู้สอบบัญชีแสดงความเห็นอย่างไม่มีเงื่อนไขให้ถูกต้องครบถ้วนตามกฎหมายกำหนด ทั้งจะต้องดำเนินการและปฏิบัติตามหลักเกณฑ์แห่งพระราชบัญญัติประกันวินาศภัย พ.ศ. 2535 และกฎหมายที่เกี่ยวข้อง
เอ็นพีเอค้างสต๊อกลดลง
รายงานข่าวจากธนาคารแห่งประเทศไทย (ธปท.) เปิดเผยว่า ณ สิ้นปี 2555 ธนาคารพาณิชย์ทั้งระบบมียอดสินทรัพย์รอการขาย (เอ็นพีเอ) 9.14 หมื่นล้านบาท ลดลงจากปี 2554 ที่มียอดเอ็นพีเอ 1.06 แสนล้านบาท ลดลงประมาณ 1.5 หมื่นล้านบาท หรือลดลง 14.17% 
ธนาคารพาณิชย์มีอัตราของเอ็นพีเอลดลงมาก 3 อันดับแรก ได้แก่ ธนาคารสแตนดาร์ด (ไทย) มีเอ็นพีเอ 40 ล้านบาท ลดลงจากปีที่แล้วที่อยู่ที่ 75.29 ล้านบาท หรือลดลง 46.87% รองลงมา ธนาคารทหารไทย มีเอ็นพีเอ 2,100 ล้านบาท ลดลงจากปีก่อนที่อยู่ที่ 3,552 ล้านบาท หรือลดลง 40.87% ธนาคารกรุงศรีอยุธยา มีเอ็นพีเอ 4,704.08 ล้านบาท ลดลงจากปีที่แล้วที่อยู่ที่ 5,937.17 ล้านบาท หรือลดลง 20.76% 
ไทยประกันชีวิตคว้ามาตรฐาน TIS 22301
นางวรางค์ ไชยวรรณ รองกรรมการผู้จัดการใหญ่ บริษัท ไทยประกันชีวิต เปิดเผยว่า บริษัทได้รับการรับรองมาตรฐานด้านการบริหารความต่อเนื่องทางธุรกิจ หรือ Thailand Industry Standard (TIS 22301) ประจำปี 2555 จากสถาบันรับรองมาตรฐานไอเอสโอ ซึ่งเป็นมาตรฐานที่สะท้อนถึงประสิทธิภาพในการดำเนินธุรกิจ และประสิทธิภาพในการบริหารความเสี่ยง โดยไทยประกันชีวิตเป็นสถาบันการเงินแห่งแรกที่ได้รับมาตรฐานดังกล่าว
ที่ผ่านมาบริษัทได้จัดตั้งคณะกรรมการบริหารความเสี่ยง เพื่อกำหนดแนวทางและการดำเนินงานเพื่อป้องกันความเสี่ยงที่อาจเกิดขึ้นในการดำเนินธุรกิจ จัดตั้งคณะกรรมการบริหารงานในภาวะภัยพิบัติ เพื่อกำหนดแนวทางการดำเนินงานในภาวะที่เกิดภัยพิบัติและจลาจล รวมถึงมีการทดลองปฏิบัติตามแผน ดำเนินการแก้ไขปัญหาที่อาจเกิดขึ้น เพื่อให้ลูกค้าสามารถมั่นใจได้ว่าจะได้รับการดูแลอย่างดีที่สุดในทุกสถานการณ์